Diari Oficial de la Generalitat Valenciana


Sumari del DOGV 4292, del 15-07-2002 (2002/7170)

RESOLUCIÓ de 13 de juny de 2002, de la secretària general de la Conselleria de Justícia i Administracions Públiques, per la qual resol inscriure els Estatuts modificats del Consell d'Infermeria de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4292

Data del DOGV
:   15-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7170


Data del document
:   13-06-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * personal sanitari
    * reglament intern
    * col·legi professional
    * legislació

RESOLUCIÓ de 13 de juny de 2002, de la secretària general de la Conselleria de Justícia i Administracions Públiques, per la qual resol inscriure els Estatuts modificats del Consell d'Infermeria de la Comunitat Valenciana. [2002/X7170]
  
Vist l'expedient de modificació estatutària, instruït a instància del senyor José Antonio Àvila Olivares, en nom i representació, i com a president del Consell d'Infermeria de la Comunitat Valenciana, inscrit amb el número 4 de la Secció Segona del Registre de col·legis Professionals i de Consells Valencians de col·legis Professionals de la Comunitat Valenciana, en què sol·licita la inscripció de la modificació dels seus Estatuts en l'esmentat Registre, en base als fets següents:
  
Primer. Que el senyor José Antonio Àvila Olivares, en nom i representació del Consell d'Infermeria de la Comunitat Valenciana, va sol·licitar la inscripció en el Registre de col·legis Professionals i de Consells Valencians de Col·legis Professionals de la modificació estatutària acordada, en compliment d'allò previst per l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que segons consta en el certificat aportat, el ple del Consell d'Infermeria, en reunió celebrada el 17 de desembre de 2001, acordà aprovar per unanimitat la modificació dels seus Estatuts.
  
Tercer. Que, en exercici del control de legalitat, establit per l'article 11 de la mencionada llei autonòmica, s'ha revisat la modificació acordada, i que es va requerir la rectificació d'un dels seus articles, la qual ha sigut efectuada i presentada el passat dia 23 d'abril.
  
Quart. El nou text dels Estatuts queda incorporat íntegrament a la present Resolució, i es dóna ací per reproduït.
  
Fonaments de dret
  
Primer. Que els Estatuts contenen totes les determinacions exigides en l'article 17 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que la modificació estatutària ha sigut aprovada amb els requisits i formalitats previstos en el dit article i en els propis Estatuts del Consell.
  
Tercer. Que l'expedient ha sigut tramitat pel Servici d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre de la Generalitat Valenciana, i la resta de disposicions complementàries, resolc:
  
Inscriure els Estatuts del Consell d'Infermeria de la Comunitat Valenciana amb la nova redacció donada als mateixos, tal com figura en l'antecedent de fets número quatre.
  
Contra esta resolució que posa fi a la via administrativa es podrà interposar, potestativament recurs de reposició davant el mateix òrgan que ha dictat l'acte en el termini d'un mes, comptador des del sendemà de la seua notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des del sendemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 13 de juny de 2002.- La secretària general: Carmen Galipienso Calataiud.
  
Exposició de motius
  
La recent aprovació dels Estatuts de l'Organització Col·legial d'Infermeria d'Espanya (Reial Decret 1231/2001, de 8 de novembre) constituïx una fita en el procés d'adaptació de l'estructura corporativa a la distribució territorial de competències que emana de la Constitució espanyola. Conforme a l'article 149.1.18 de la Constitució i la jurisprudència que l'ha interpretat, l'Estat té competència en matèria de col·legis professionals en la mesura en què participen de la naturalesa de les administracions públiques. Al legislador estatal correspon fixar els principis i regles bàsiques a què han d'ajustar la seua organització i competències estes corporacions, aspectes que van ser recollits per la Llei 12/1983, del Procés Autonòmic, i per les successives modificacions que ha sofrit la llei estatal de Col·legis Professionals. En la resta de matèries (drets i deures dels col·legiats, funcionament i finançament dels col·legis i consells autonòmics, règim disciplinari, etc.), la competència és exclusiva de la Comunitat Valenciana (article 31.22 de l'Estatut), competència que ha sigut desenvolupada per la Llei 6/1997, de 4 de desembre, de Consells i Col·legis Professionals.
  
Els nous Estatuts de l'Organització Col·legial d'Infermeria han reconegut, en la disposició addicional primera, que els preceptes dels Estatuts generals ?s'entenen sense perjudici de les competències de les comunitats autònomes i, en virtut d'això, del règim jurídic dels consells autonòmics i dels col·legis oficials d'Infermeria que resulte d'aquelles i que es troben constituïts conforme a la normativa aplicable?, criteri que es reitera parcialment en diverses ocasions al llarg de l'articulat.
  
El que significa que en la resta de qüestions, que no estan regulades en la legislació bàsica estatal i afecten a l'exercici de la professió, s'aplicarà amb caràcter exclusiu la legislació valenciana i, en el seu desenvolupament, els estatuts aprovats pels col·legis d'Alacant, Castelló i València i pel Consell Valencià.
  
Una normativa de calat tan fondo exigix modificar els Estatuts del Consell d'Infermeria de la Comunitat Valenciana, a fi de dotar de seguretat jurídica el repartiment territorial de competències.
  
Com a principals novetats, cal destacar la possibilitat que els nacionals d'altres estats membres de la Unió Europea, espai econòmic europeu o altres estats, en condicions de reciprocitat, adquirisquen la condició de col·legiats i puguen exercir permanentment en l'àmbit territorial de la Comunitat Valenciana, sempre que acrediten el corresponent certificat o títol homologat.
  
Alhora, i en coherència amb les últimes modificacions introduïdes en la legislació estatal bàsica en matèria de col·legis professionals, s'establix el principi de col·legiació única: per a exercir la professió d'Infermeria en l'àmbit de la Comunitat Valenciana, serà suficient amb la incorporació en un dels col·legis provincials existents, que haurà de ser el corresponent al domicili professional únic o principal.
  
Sense perjudici d'això, s'establix l'obligació dels professionals, que exercisquen ocasionalment en un territori distint al de la seua col·legiació, de notificar l'actuació al Col·legi d'acollida, a fi de garantir l'adequat control de l'exercici de la professió.
  
Quant al règim econòmic col·legial, l'objecte dels Estatuts és establir un sistema que permeta finançar proporcionalment les despeses del Consell Valencià i de l'organització estatal d'infermeria i que respecte, alhora, els drets dels col·legiats. Amb este propòsit es definixen unitàriament els fons dels col·legis i del propi Consell Autonòmic i s'establixen regles clares per al pagament de les quotes col·legials. El principi bàsic que inspira la regulació és impedir que els col·legiats hagen de suportar una doble aportació: és a dir, que hagen de sufragar alhora les despeses de funcionament del Consell Valencià d'Infermeria i del Consell General, com a conseqüència de les competències assumides per la Comunitat Valenciana. Es tracta d'una exigència essencial que va ser fa temps assenyalada pel Tribunal Suprem (Sentència de 12 de juliol de 1990).
  
Per a garantir-la, s'establix un sistema que obliga a detraure les aportacions al Consell Valencià de l'import de les aportacions i la resta d'ingressos aprovats pel Consell General d'Infermeria.
  
La transparència s'aconseguix especificant, en cada rebut o notificació que arriba a les mans del col·legiat els imports d'ambdues aportacions. Perquè el sosteniment de l'estructura bicèfala de l'organització col·legial no menyscapte el règim econòmic dels col·legis d'Alacant, Castelló i València, s'establix, al seu torn, que la suma de les aportacions al CECOVA i al Consell General no pot excedir de l'import fixat amb caràcter homogeni per a tots els col·legis d'Espanya, la qual cosa garantix que els col·legis valencians no abonaran, en el seu conjunt, aportacions superiors a les de qualsevol altre col·legi radicat en el territori d'una comunitat autònoma en què no existisca Consell Autonòmic.
  
Per la seua banda, les aportacions dels col·legis al Consell Valencià es fixaran equitativament en funció de les competències i servicis que preste esta corporació i els que puga seguir exercint o prestant el Consell General d'Infermeria.
  
Amb l'objecte d'assegurar una efectiva implantació del sistema, la disposició transitòria establix el percentatge aplicable, ja, per als pròxims tres anys.
  
Alhora, els Estatuts recullen aquelles matèries o millores tècniques que l'experiència en el funcionament del Consell Valencià fa oportú introduir.
  
Estatuts del Consell d'Infermeria
  
de la Comunitat Valenciana
  
Títol I
  
Del Consell d'Infermeria de la Comunitat Valenciana
  
Capítol I
  
Disposicions generals
  
Article 1
  
1. El Consell Valencià de Col·legis d'Infermeria de la Comunitat Valenciana, que actuarà sota la denominació de Consell d'Infermeria de la Comunitat Valenciana (d'ara en avant CECOVA), és una corporació de dret públic, amb personalitat jurídica pròpia i plena capacitat d'obrar per a l'acompliment de les seues finalitats, constituït a l'empara de l'Acord del Consell de la Generalitat de 2 de juny de 1986, (DOGV núm. 400, de 4 de juliol de 1986), i adaptats els seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
2. El CECOVA es regix, sense perjudici de la legislació bàsica de l'Estat i de les lleis que regulen la professió d'infermeria, per les normes contingudes en la Llei 6/1997, de 4 de desembre, així com per estos Estatuts i, si és procedent, pels reglaments de règim interior.
  
Article 2
  
1. El Consell Valencià de Col·legis d'Infermeria de la Comunitat Valenciana és l'òrgan superior de representació i coordinació d'aquells, en l'àmbit de la dita Comunitat.
  
2. En el CECOVA s'integren els col·legis professionals d'Infermeria d'Alacant, Castelló i València i els que es constituïsquen en el futur a la Comunitat Valenciana, sent este Consell qui coordina i representa, amb caràcter exclusiu en l'àmbit de la Comunitat Valenciana els professionals d'infermeria en el seu exercici professional, i als referits col·legis, conforme el que establix la legislació d'aplicació, de defensa i protecció dels interessos dels professionals i de la infermeria, en exercir la facultat disciplinària i resoldre els recursos que s'interposen, en els termes regulats en estos Estatuts.
  
Article 3
  
1. Són idiomes oficials del Consell el castellà i el valencià.
  
2. Els Estatuts dels col·legis d'Infermeria de la Comunitat Valenciana hauran de respectar les normes d'estos Estatuts i els acords que, en exercici de les seues competències, adopte el CECOVA.
  
Article 4
  
La seu del CECOVA radicarà a València, carrer Serreria núm. 10, bloc 2, escala 3, 6a porta, sense perjudici de poder celebrar les reunions els seus òrgans de govern en qualsevol altra ciutat d'esta Comunitat.
  
Per acord del ple del Consell podrà designar-se una altra seu, sense necessitat de modificar estos Estatuts.
  
Article 5
  
1. El CECOVA, en tot allò referent als aspectes institucionals i corporatius, es relacionarà amb l'administració autonòmica valenciana a través de la Conselleria de Justícia i Administracions Públiques, o la que en el futur tinga atribuïda esta competència.
  
2. En tot el que afecta als continguts de la professió, el Consell es relacionarà amb l'administració autonòmica Valenciana a través de la Conselleria de Sanitat, o la que en el futur tinga atribuïda esta competència, sense perjudici de poder col·laborar amb qualsevol altre òrgan de l'administració, en matèries d'interés comú.
  
3. Sense perjudici de l'exclusiva competència del CECOVA en les matèries objecte de la Llei Valenciana de Col·legis Professionals i dels presents Estatuts, la seua representació en el Consell General de Col·legis Oficials de Diplomats en Infermeria s'articularà conforme a les normes i Estatuts d'este últim.
  
Capítol II
  
Finalitats i funcions del CECOVA
  
Article 6
  
Són finalitats del Consell Valencià:
  
a) La coordinació i el foment de les relacions entre els col·legis d'Infermeria de la Comunitat Valenciana, sense perjudici de l'autonomia i competència de cadascun d'ells.
  
b) La representació de la Infermeria Valenciana en qüestions d'àmbit autonòmic i en les que estos Estatuts o els col·legis li atorguen, tot això sense perjudici de les competències particulars de cada Col·legi.
  
c) La representació dels col·legis d'Infermeria de la Comunitat Valenciana enfront del Consell General de col·legis Oficials de Diplomats en Infermeria d'Espanya i davant de les institucions públiques, en quantes relacions, consultes, col·laboracions i gestions calguen, a fi de facilitar la mútua col·laboració i enteniment per a la millor satisfacció dels interessos socials i professionals, la defensa dels quals tenen respectivament encomanada.
  
d) L'elaboració i promoció de les normes deontològiques de la professió.
  
e) La cooperació amb altres organismes, o entitats nacionals o estrangeres, relacionades amb la sanitat.
  
Article 7
  
El CECOVA tindrà les funcions següents:
  
1. Les atribuïdes als col·legis per la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en quant tinguen àmbit o repercussió a nivell comunitari.
  
2. L'elaboració, aprovació i modificació dels seus propis estatuts i reglaments de règim interior, sense més limitacions que les imposades per l'ordenament jurídic.
  
3. Ser informat pels col·legis provincials sobre els estatuts col·legials i reglaments de Règim Interior, com de les seues reformes, aprovats per aquells i el seu contingut, i aprovar-los prèviament a la seua comunicació a la Conselleria, als efectes de la seua aprovació i publicació.
  
4. Conéixer i dirimir els conflictes que puguen suscitar-se entre els col·legis d'Infermeria valencians, sense perjudici de l'ulterior recurs contenciós administratiu.
  
5. Resoldre, en via administrativa, els recursos que s'interposen contra els actes i acords dels col·legis d'Infermeria de la Comunitat Valenciana, sense perjudici de l'ulterior recurs contenciós administratiu.
  
6. Adoptar les mesures necessàries perquè els col·legis d'Infermeria de la Comunitat Valenciana complisquen les resolucions del propi CECOVA, dictades en matèria de la seua competència.
  
7. Exercir, en tot cas, la potestat disciplinària respecte els membres de les juntes de Govern dels col·legis d'esta Comunitat i del propi Consell Valencià, coneixent i resolent els expedients disciplinaris que s'instruïsquen contra ells.
  
8. Representar els col·legis d'Infermeria de la Comunitat Valenciana davant del Consell General de Col·legis d'Infermeria d'Espanya.
  
9. Aprovar el seu propi pressupost i regular i fixar equitativament l'import de l'aportació dels col·legis al CECOVA de la quota d'ingrés i del percentatge de participació en el finançament de l'organització col·legial.
  
10. Aprovar les quotes d'habilitació en els col·legis de la Comunitat Valenciana.
  
11. Promoure, davant de les Administracions Públiques, les autoritats, les distintes conselleries de la Generalitat Valenciana i el Govern Valencià, la millora i perfeccionament de la legislació autonòmica sobre col·legis professionals, i informar, amb caràcter preceptiu i no vinculant, els projectes de llei i les normes del Govern Valencià que afecten els col·legis o a la professió d'Infermeria, en qualsevol de les seues manifestacions.
  
12. Cooperar amb els poders públics en la formulació de la política sanitària i dels plans assistencials i en la seua execució, participant en totes les qüestions que afecten o es relacionen amb la promoció de la salut i l'assistència sanitària, o en l'àmbit professional de la infermeria.
  
13. Vetlar pel compliment de les condicions exigides en les lleis, i en els estatuts respectius, per a la presentació i proclamació de candidats per als càrrecs de les juntes de Govern dels col·legis, d'acord amb el que preveuen els presents Estatuts.
  
A tal efecte serà requisit de validesa de la convocatòria d'Eleccions, la seua prèvia i fefaent comunicació al CECOVA. El Consell podrà aprovar normes que regulen el procediment electoral i els requisits generals de les eleccions a càrrecs de la Junta de Govern dels col·legis.
  
Quan només hi haja una candidatura presentada a les eleccions d'un Col·legi, el CECOVA podrà proclamar electes als seus membres components.
  
14. Nomenar provisionalment els col·legiats necessaris per a completar les vacants en les juntes de Govern dels col·legis, quan aquelles afecten a més de la meitat dels seus càrrecs o quan no s'haguera renovat en els terminis estatutàriament previstos algun o alguns dels càrrecs de les juntes de Govern. Els col·legiats nomenats provisionalment exerciran les seues funcions fins que prenguen possessió els designats en les eleccions convocades a l'efecte.
  
15. Fomentar, crear i organitzar institucions i entitats amb personalitat jurídica, servicis i activitats, les quals tinguen per objecte la promoció cultural, la formació, la previsió, l'assistència social i sanitària, la cooperació i el mutualisme, el foment de l'ocupació i qualssevol altres de naturalesa anàloga beneficioses per a la professió, així com col·laborar amb l'administració per a l'aplicació als professionals col·legiats del sistema de seguretat social més adequat.
  
16. Fomentar, organitzar i dirigir, per si mateix o a través d'entitats creades a l'efecte, cursos de formació o perfeccionament que incrementen la qualificació professional dels col·legiats, així com la declaració de garantia o interés professional dels dits cursos o d'altres organitzats per entitats públiques o privades.
  
17. Formalitzar amb qualsevol institució, organisme, corporació o organització, públics o privats, els convenis, contractes i acords de col·laboració i participació necessaris per al millor compliment de les finalitats d'este Consell i millora professional dels professionals de la infermeria valencians.
  
18. Relacionar-se amb els distints mitjans de comunicació existents en l'àmbit de la seua competència i vetlar perquè estos eviten qualsevol tipus de propaganda o publicitat incerta en relació, directa o indirecta, amb la professió d'Infermeria o els professionals, així com qualsevol divulgació d'avanços de la Infermeria que no estiguen degudament avalats.
  
19. Elaborar les normes deontològiques comunes a la professió de la Infermeria i vetlar pel seu compliment, sense perjudici de les competències de cada col·legi membre.
  
20. Informar als membres dels col·legis d'Infermeria de la Comunitat Valenciana de quantes matèries i qüestions s'estimen d'interés a nivell autonòmic, i podran crear-se per a tal efecte els instruments que calguen, i acudir, si és procedent, a qualsevol mitjà de comunicació .
  
21. Perseguir i denunciar l'intrusisme professional en l'àmbit territorial, i afavorir l'exercici davant de tribunals i autoritats, de les accions judicials que a cada col·legi competisquen per raó del seu territori.
  
22. Informar, amb caràcter preceptiu, els projectes de fusió, absorció, segregació, canvi de denominació i dissolució dels col·legis d'Infermeria de la Comunitat Valenciana, llevat d'aquells casos en què l'impose directament la llei.
  
23. Formar part de tribunals d'oposicions i organismes consultius de les distintes administracions, sobre temes d'infermeria.
  
24. Col·laborar en la funció educativa i formativa dels futurs professionals de la infermeria, i informar sobre les directrius generals dels plans d'estudi.
  
25. Facilitar l'exercici professional de la infermeria, dins de l'àmbit de la Comunitat Valenciana, mitjançant els acords recíprocs entre col·legis i Administració.
  
26. Atorgar premis i distincions.
  
27. I, en definitiva, qualsevol altra funció que d'acord amb la llei poguera fixar el propi Consell, sempre que redunde en benefici de la professió o els professionals.
  
Article 8
  
Per al compliment de les seus finalitats i el desenvolupament de les seues funcions, el CECOVA podrà participar en inversions, activitats, societats, fundacions i qualssevol altres tipus d'entitats, sempre que hi tinguen relació amb les finalitats legals i estatutàries del dit Consell.
  
Capítol III
  
Òrgans de govern: del ple del Consell
  
i el Comité Executiu
  
Article 9
  
Els òrgans del CECOVA són el ple i el Comité Executiu.
  
Secció Primera
  
Del ple del Consell Valencià
  
Article 10
  
El ple del CECOVA estarà compost per 12 membres:
  
a) Sis consellers elegits democràticament per les juntes de Govern dels col·legis respectius, d'acord amb el procediment previst en l'article 11.1 i conforme a la següent proporció: tres del Col·legi d'Infermeria de València, dos del Col·legi d'Infermeria d'Alacant i un del Col·legi d'Infermeria de Castelló.
  
b) Sis representants dels col·legis, elegits conforme al que preveu l'article 11.2, amb la següent pertinença: tres representants del Col·legi de València, dos representants del Col·legi d'Alacant i un representant del Col·legi de Castelló.
  
c) En el cas que les Juntes de Govern no procedisquen a elegir els seus representants, les vacants es cobriran pel procediment de l'article 11.3.
  
Article 11. Elecció dels membres del Ple:
  
1. Elecció dels representants de les juntes de Govern en el CECOVA.
  
a) L'elecció dels representants de les juntes de Govern, en el ple del Consell Valencià, es realitzarà per votació directa i secreta de les respectives juntes de Govern.
  
b) La convocatòria d'eleccions es realitzarà per les juntes de Govern, prèvia indicació del CECOVA; la qual serà notificada personalment a tots els col·legiats i publicada en el tauler d'anuncis dels col·legis, almenys vuit dies abans de la data prevista per a l'elecció.
  
c) Les candidatures per a participar en la dita elecció hauran de presentar-se pels interessats, per escrit, 48 hores abans de la celebració de la Junta de Govern del Col·legi respectiu que haja sigut convocada a l'efecte, sense perjudici d'altres punts de l'orde del dia, amb els requisits que els estatuts de cada Col·legi establisquen.
  
d) Finalitzada la votació, que serà nominal, resultarà elegit el candidat que obtinga un nombre més gran de vots i, en cas d'empat, el de major antiguitat en el Col·legi que es tracte. L'acta de la reunió de la Junta de Govern proclamarà el candidat elegit, a favor del qual s'expedirà el corresponent certificat pel secretari, amb el vist-i-plau del president.
  
2. Elecció dels representants dels col·legis en el ple del CECOVA.
  
a) L'elecció dels representants dels col·legis en el ple del Consell Valencià es realitzarà per votació directa i secreta dels membres del CECOVA, a què es referix l'apartat anterior.
  
b) La convocatòria d'eleccions es realitzarà pel CECOVA; serà notificada personalment a tots els col·legiats i publicada en el tauler d'anuncis dels col·legis, almenys vuit dies abans de la data prevista per a l'elecció.
  
c) Les candidatures per a participar en dites eleccions hauran de presentar-se pels interessats, per escrit, en la seu del Col·legi respectiu, 48 hores abans de la celebració de la Junta de Govern del Col·legi respectiu que siga convocada a fi de procedir a la proclamació de candidatures, sense perjudici d'altres punts de l'orde del dia, amb els requisits que els Estatuts de cada Col·legi establisquen.
  
Els interessats remetran al CECOVA la fotocòpia de la còpia segellada pel Col·legi de la candidatura presentada.
  
d) La votació serà nominal per a cadascuna de les places i es realitzarà de forma independent. Resultarà elegit el candidat que obtinga un nombre més gran de vots i, en cas d'empat, el que haja obtingut el vot favorable, almenys, de dos dels col·legis integrats en el CECOVA o, si no n'hi ha, el de major antiguitat en el Col·legi que es tracte. Acabada la votació, es proclamarà el candidat elegit, a favor del qual s'expedirà el corresponent certificat pel CECOVA de la que donarà trasllat a la Junta de Govern del Col·legi a què pertanga el candidat elegit.
  
3. Els consellers que han de ser elegits per les juntes de Govern, a qui es referix l'apartat 1 d'este mateix article, podran ser elegits pels membres del ple del Consell en reunió convocada a l'efecte, previ requeriment al Col·legi, si per la Junta de Govern no es procedix a la seua elecció i nomenament. La convocatòria i elecció d'estos consellers es desenvoluparà conforme al que preveu el precepte anterior, en quant siga d'aplicació.
  
Article 12
  
El mandat dels membres del Consell Valencià tindrà una duració de cinc anys, i podran ser reelegits.
  
Article 13
  
Podran ser elegits membres del Consell els col·legiats en exercici dels distints col·legis de la Comunitat Valenciana, llevat dels que estiguen compresos en algun dels supòsits següents:
  
a) Els col·legiats que hagen sigut condemnats per sentència ferma, que duga aparellada la inhabilitació o suspensió per a càrrecs públics.
  
b) Els col·legiats als que s'haja imposat sanció disciplinària per falta greu o molt greu.
  
c) Els col·legiats que no es troben al corrent en el pagament de les quotes col·legials, en el moment de la convocatòria.
  
Article 14. Causes de cessament
  
Els membres del Consell Valencià cessaran per les causes següents:
  
a) Incompliment sobrevingut dels requisits estatutaris per a exercir el càrrec.
  
b) Expiració del mandat per al que van ser elegits.
  
c) Renúncia de l'interessat.
  
d) Falta d'assistència, injustificada, a tres sessions consecutives o cinc alternes en el termini d'un any.
  
Article 15
  
Són funcions del Ple:
  
a) L'elecció dels membres del Comité Executiu.
  
b) L'aprovació dels pressuposts de despeses i ingressos.
  
c) L'aprovació del balanç de l'any anterior i liquidació dels comptes anuals.
  
d) La fixació de l'import de l'aportació equitativa dels col·legis al CECOVA, de la quota d'ingrés i del percentatge de participació en el finançament de l'organització col·legial
  
e) La modificació dels presents Estatuts.
  
f) L'exercici de la potestat disciplinària, respecte als membres de les Juntes de Govern dels col·legis i del propi Consell, com també la resolució dels recursos interposats contra acords dels col·legis en matèria disciplinària, quan en l'un i l'altre cas la sanció imposada determine la inhabilitació permanent o expulsió del col·legiat.
  
g) L'autorització per a l'adquisició o alienació d'immobles.
  
h)L'aprovació dels reglaments de Règim Interior per al desenvolupament i aplicació d'estos Estatuts i de la normativa reguladora del procediment electoral.
  
i) L'aprovació de les normes de funcionament intern del ple i l'establiment en el seu si de comissions o altres òrgans que estime adequats per a l'exercici de les seues funcions.
  
j) La fixació de les quantitats corresponents a despeses de locomoció, dietes o altres retribucions que es determinen per als seus membres.
  
Article 16. Funcionament del ple del CECOVA
  
1. El ple del Consell Valencià es reunirà en sessió ordinària almenys una vegada a l'any per a l'aprovació dels pressuposts. Igualment es reunirà en sessió ordinària per a la liquidació dels comptes anuals i, si és procedent, l'aprovació de l'aportació equitativa dels col·legis al CECOVA, la quota d'ingrés, el percentatge de participació en el finançament de l'organització col·legial i l'elecció de membres del Comité Executiu. I en sessió extraordinària, quan es tracte de l'adopció o modificació de normes reglamentàries o estatutàries, l'exercici de la potestat disciplinària, o l'autorització d'adquisició o alienació d'immobles.
  
2. La convocatòria es realitzarà amb almenys set dies d'antelació, i caldrà que conste en la mateixa l'orde del dia, hora, lloc i data de la celebració, tant en primera com en segona convocatòria, mitjançant escrit dirigit a tots els membres del Ple.
  
Per raons d'urgència o quan l'assumpte ho requerisca a judici del president, es podrà convocar als membres del ple prèvia comunicació fefaent, amb una antelació mínima de 48 hores.
  
Article 17
  
1. La vàlida constitució del ple requerirà l'assistència de la meitat més un dels seus membres en primera convocatòria, i quedarà vàlidament constituït en segona convocatòria, siga quin siga el nombre d'assistents.
  
2. Per a la vàlida constitució del Consell hauran d'estar presents, en qualsevol cas, representants de, almenys, dos dels col·legis d'Infermeria de la Comunitat Valenciana.
  
3. El ple del Consell adoptarà els seus acords per majoria de vots i s'exigirà, a més, que voten favorablement representants de, almenys, dos dels col·legis que estiguen presents.
  
Secció Segona
  
Del Comité Executiu
  
Article 18
  
El Comité Executiu estarà compost pels següents membres, que seran elegits pel ple del Consell d'entre els seus membres:
  
a) El president del Consell Valencià.
  
b) El vicepresident.
  
c) El secretari general.
  
d) El tresorer comptador.
  
e) Vocal.
  
Article 19
  
Són funcions del Comité Executiu:
  
a) L'administració, gestió i direcció ordinària del Consell.
  
b) La formulació del projecte de pressuposts i del compte general.
  
c) La resolució dels recursos corporatius no atribuïts al Ple.
  
d) L'execució dels acords adoptats pel Ple.
  
e) L'establiment i organització de comissions, òrgans i servicis necessaris per al millor compliment de les seues funcions, així com l'aprovació de les seues normes de funcionament.
  
f) La designació i contractació dels assessors, col·laboradors i el personal que estime necessaris per al millor compliment de les seues finalitats i funcions.
  
g) La fixació de les quantitats corresponents a despeses de locomoció, dietes o altres retribucions que es determinen per als seus membres.
  
h) Totes aquelles altres competències que no estiguen expressament atribuïdes al ple del Consell Valencià.
  
Article 20
  
Per als càrrecs del Comité Executiu seran elegibles tots els membres del ple del Consell.
  
Article 21
  
El procés electoral per a la designació dels càrrecs del Consell serà el de votació directa i secreta dels membres del ple del Consell, constituïts en cos electoral.
  
Se celebrarà una votació per a cadascun dels càrrecs elegibles, a raó d'un vot per cada membre del Consell.
  
En cas d'empat, se celebrarà una nova votació, en què només seran elegibles els qui hagen obtingut igual nombre de vots.
  
En cas d'igualtat, després d'esta segona votació, resultarà elegit el candidat de major antiguitat en el Col·legi que es tracte, d'entre els més votats.
  
Article 22. Funcionament del Comité Executiu
  
1. El Comité Executiu es reunirà, almenys, una vegada al mes i quan el president el convoque.
  
2. La convocatòria es cursarà amb almenys set dies d'antelació, per escrit i amb l'orde del dia corresponent.
  
Per raons d'urgència o quan l'assumpte ho requerisca, i a judici del president, es podrà convocar als membres del Comité prèvia comunicació fefaent, amb una antelació mínima de 48 hores. No obstant això, el Comité Executiu quedarà vàlidament constituït, encara sense prèvia convocatòria, quan es troben reunits tots els seus membres i així s'acorde per unanimitat.
  
3. Els acords del Comité Executiu s'adoptaran per majoria simple. Tots els membres tindran un sol vot, i els empats es dirimiran amb el vot de qualitat del president.
  
Article 23
  
1. El president té la representació màxima del Consell en totes les seues relacions amb el Consell General de Col·legis Oficials de Diplomats en Infermeria i les administracions públiques, entitats, corporacions i persones físiques o jurídiques dins de la Comunitat Valenciana, i li correspon promoure i coordinar les tasques encaminades al millor compliment de les finalitats del Consell.
  
2. Sense perjudici de l'anterior, tindrà les facultats següents:
  
a) Exercir les accions pertinents en defensa dels drets dels col·legiats i de l'organització col·legial, davant dels jutjats i tribunals de Justícia i autoritats de tota classe, atorgant i revocant els poders que hi calguen per a això.
  
b) Coordinar, impulsar i dirigir la política, objectius i desenvolupament de l'activitat del Consell, així com vetlar pel compliment dels actes i acords del Consell.
  
c) Convocar, presidir, alçar i dirigir les reunions del ple del Consell i del Comité Executiu, com també concedir i retirar l'ús de la paraula, i utilitzar el vot de qualitat quan hi escaiga.
  
d) Signar tots aquells documents que calguen, públics i privats, en representació del Consell, així com les actes de les seues reunions.
  
e) Executar els acords que adopte el Consell en l'àmbit de la seua competència.
  
f) Visar els documents i certificats que expedisca el secretari.
  
g) Lliurar fons, juntament amb la signatura del tresorer comptador.
  
h) Ordenar els pagaments i lliurar fons, juntament amb la signatura del tresorer-comptador.
  
i) Adoptar les resolucions que escaiguen per raons d'urgència, i donar compte a l'òrgan competent del Consell de les decisions adoptades per a la seua ratificació en la sessió següent.
  
Article 24
  
El vicepresident durà a terme totes les funcions que li delegue el president, a qui substituirà en els casos d'absència, malaltia o vacant; el qual, en tals casos, tindrà les mateixes facultats que este.
  
Article 25
  
El secretari tindrà les comeses següents:
  
a) Redactar i signar citacions per a tots els actes del Consell, segons instruccions a rebre del president.
  
b) Rebre els escrits i correspondència, i donar compte a qui procedisca, així com signar els escrits que no foren competència del president.
  
c) Autoritzar, amb la seua signatura i amb el vist-i-plau del president, els certificats i la resta de documents, així com les actes del Consell.
  
d) Informar el president i al Comité Executiu de totes les qüestions d'interés i proposar les mesures que estime convenients.
  
e) Custodiar la documentació del Consell, i donar compte dels expedients en curs en què actuarà com a secretari amb l'instructor que designe el Consell.
  
f) Ostentar la direcció del personal administratiu del Consell.
  
g) Portar el llibre registre de sancions dels col·legiats i recursos.
  
Article 26
  
El tresorer tindrà les funcions següents:
  
a) Recollir i custodiar els fons del Consell.
  
b) Obrir comptes en institucions bancàries i lliurar talons i ordes de pagament, amb la signatura del president.
  
c) Pagar els lliuraments expedits pel president.
  
d) Confeccionar anualment el pressupost, balanç i comptes de l'exercici econòmic del Consell.
  
e) Portar els llibres precisos d'ingressos i despeses del Consell.
  
Article 27
  
El vocal del Comité Executiu durà a terme totes les funcions que li deleguen el secretari i el tresorer, als quals substituirà, igual que al vicepresident, en els casos d'absència, malaltia o vacant; el qual, en tals casos, tindrà les mateixes facultats que estos.
  
Article 28
  
El càrrec de president, com els altres membres del ple i del Comité Executiu, serà gratuït. No obstant això, en els pressuposts anuals es podran fixar partides per a atendre amb decòrum les despeses de representació del president i/o dels membres del ple i del Comité Executiu.
  
A més a més, els òrgans del Consell que tinguen atribuïda la competència podran acordar la fixació de retribucions, amb caràcter estable o transitori, a membres del ple i del Comité Executiu.
  
Secció Tercera
  
Règim de garantia dels càrrecs col·legials
  
Article 29. Consideració dels càrrecs
  
El compliment de les obligacions corresponents als càrrecs electius, a efectes corporatius i professionals, tindrà la consideració i caràcter de compliment de deure col·legial, donada la naturalesa de corporació de Dret públic del CECOVA i dels col·legis Oficials d'Infermeria d'Alacant, Castelló i València, reconeguda per la Llei 6/1997 de Consells i Col·legis Professionals de la Comunitat Valenciana i emparada per la resta de l'ordenament jurídic.
  
Article 30. Facultats
  
El nomenament per a un càrrec col·legial electiu faculta al seu titular per a exercir-lo lliurement durant el seu mandat, i abastarà les facultat següents:
  
a) Expressar amb tota llibertat les seues opinions en les matèries concernents a l'esfera de la representació col·legial.
  
b) Promoure les accions que calguen per a la defensa dels drets i interessos confiats al seu càrrec.
  
c) Reunir-se amb la resta dels membres dels òrgans de govern corporatiu, conforme a les normes estatutàries, per a deliberar, acordar i gestionar sobre temes d'activitat col·legial.
  
d) Ser protegit contra qualsevol acte d'usurpació, abús o ingerència que afecte a l'exercici lliure de la seua funció.
  
e) Obtindre dels òrgans col·legials competents la informació, l'assessorament i la cooperació necessaris en les tasques del seu càrrec.
  
f) Disposar de les facilitats que calguen, per a interrompre la seua activitat professional quan les exigències de la seua representació col·legial així li ho imposen.
  
g) No ser objecte de sanció col·legial o administrativa o persecució, com a conseqüència de l'acompliment de les seues funcions col·legials.
  
Article 31. Assistència a reunions
  
1. L'assistència dels càrrecs electes, a les reunions reglamentàriament convocades dels òrgans de govern del CECOVA, dels col·legis d'Infermeria d'Alacant, Castelló i València o de l'Organització Col·legial d'Infermeria, tindrà els efectes assenyalats, en cada cas, per les disposicions vigents.
  
2. El CECOVA instarà les autoritats autonòmiques competents perquè faciliten als membres dels òrgans col·legials l'assistència als actes i reunions que se celebren.
  
Títol II
  
Règim jurídic dels actes dels col·legis
  
i del consell, i de la seua impugnació
  
Article 32
  
Els col·legis d'Infermeria i el CECOVA, com a corporacions de dret públic, estan subjectes al dret administratiu, en quant exercisquen potestats públiques. La resta de la seua activitat es regix pel dret privat.
  
Article 33
  
1. Els acords emanats dels òrgans competents dels col·legis no esgoten la via administrativa i podran ser objecte de recurs d'alçada davant del CECOVA, dins del termini d'un mes, si l'acte és exprés, comptador a partir del sendemà en què s'haguera adoptat o, si és procedent, notificat, als col·legiats o persones als qui afecte.
  
Si l'acte no fora exprés, el termini serà de tres mesos i es comptarà a partir del sendemà en què, conforme a la legislació de procediment administratiu, es produïsquen els efectes del silenci administratiu.
  
2. El recurs d'alçada serà presentat davant de la Junta de Govern que va dictar l'acord, la qual l'elevarà, amb els seus antecedents i informe que procedisca, dins dels 10 dies següents a la data de presentació.
  
El CECOVA, previs els informes que estime pertinents, dictarà i notificarà la resolució del recurs en el termini màxim de tres mesos.
  
3. Transcorregut este termini sense que haguera recaigut resolució, es podrà entendre desestimat el recurs, llevat del cas que s'haguera interposat contra la desestimació per silenci administratiu d'una sol·licitud pel transcurs del termini, en què s'entendrà com a estimat.
  
4. Contra la resolució d'un recurs d'alçada no cabrà interposar cap recurs de reposició.
  
5. Les resolucions que afecten situacions personals hauran de ser notificades als interessats.
  
Article 34
  
La interposició de recurs corporatiu, davant del CECOVA, no suspén l'eficàcia dels acords, llevat dels casos següents:
  
a) Quan la Junta de Govern interpose recurs contra acord de l'Assemblea General fundat en la concurrència d'una causa de nul·litat de ple dret, llevat que es tracte de l'elecció de càrrecs col·legials.
  
b) Quan es recórrega una sanció disciplinària.
  
c) Quan així ho acorde el Consell Valencià, per concórrer circumstàncies que puguen causar danys difícilment reparables, desproporcionats respecte a l'interés públic tutelat per l'acte.
  
En els dos primers casos, la simple interposició del recurs suspendrà l'executivitat l'acte. La suspensió s'alçarà automàticament una vegada el CECOVA resolga el recurs.
  
Article 35
  
Són nuls de ple dret els actes dels òrgans col·legials que es donen en alguns dels supòsits següents:
  
Els manifestament contraris a la llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats i aquells previstos amb tal caràcter en la legislació bàsica estatal.
  
La Junta de Govern deurà formular, en tot cas, recurs contra els actes de l'Assemblea que estime nuls de ple dret.
  
Article 36
  
1. Els actes i resolucions emanats del Consell, en quant estiguen subjectes al dret administratiu, esgoten la via administrativa i són immediatament executius.
  
Podran ser recorreguts potestativament en reposició o ser directament impugnats davant de l'orde jurisdiccional contenciós administratiu.
  
2. El recurs potestatiu de reposició s'interposarà, davant del CECOVA, en el termini d'un mes, si l'acte fora exprés, o de tres mesos, comptadors a partir del dia següent en què, conforme a la legislació de procediment administratiu, es produïsca l'acte presumpte.
  
La resolució del recurs haurà de ser dictada i notificada en el termini d'un mes i contra la dita resolució no podrà interposar-se un nou recurs de reposició.
  
No podrà interposar-se recurs contenciós administratiu fins que no s'haja resolt expressament el recurs de reposició o s'haja produït la seua desestimació presumpta.
  
Títol III
  
Règim econòmic dels col·legis i del CECOVA
  
Article 37. Recursos econòmics dels col·legis
  
1. Els fons dels col·legis seran els procedents de les quotes d'incorporació, quotes ordinàries i extraordinàries, la participació assignada en els certificats, segells autoritzats, impresos de caràcter oficial, la part fixada o que es fixe d'ara endavant per prestacions de servicis generals, habilitació, etc., productes de l'alienació de béns mobles i immobles, interessos meritats pels depòsits bancaris i els llegats o donatius que se li feren per particulars o professionals i, en general, tots aquells béns que per qualsevol via puga adquirir el Col·legi.
  
Article 38. Quotes d'incorporació, quotes ordinàries i extraordinàries
  
1. Els col·legiats satisfaran a l'incorporar-se al Col·legi una quota d'incorporació uniforme, l'import de la qual fixarà i podrà modificar el ple del CECOVA, prèvia consulta als col·legis.
  
Els col·legiats que pretenguen incorporar-se al Col·legi, procedents d'un altre col·legi provincial d'Infermeria, no estan obligats a abonar la quota d'entrada, sempre que conste en el certificat haver abonat en el Col·legi de procedència.
  
2. Els col·legiats, amb exercici o sense, estaran obligats a satisfer les quotes ordinàries, l'import de les quals fixarà l'Assemblea General del respectiu Col·legi.
  
3. En cas de dèbits o pagaments extraordinaris, l'Assemblea General podrà establir quotes extraordinàries, el pagament de les quals serà obligatori per a tots els col·legiats.
  
Article 39. Recursos econòmics del CECOVA
  
Els recursos econòmics del Consell Valencià seran els procedents de les aportacions equitatives que, per col·legiat i mes, siguen fixats pel ple amb caràcter obligatori per als col·legis; els procedents de quotes extraordinàries, quotes d'incorporació o ingrés a l'organització col·legial o qualsevol altre anàleg que puga establir-se com a contribució dels col·legis; el producte de certificats, dictàmens o impresos de caràcter professional que puguen establir-se; els preus que puga percebre com contraprestació pels servicis que preste; les subvencions i ajudes d'entitats públiques i les donacions d'entitats privades; les rendes i productes del seu patrimoni; així com de qualsevol altre concepte que legalment procedisca, inclosos els derivats de participacions mobiliàries o immobiliàries en entitats, societats o empreses, en els termes previstos en la legislació vigent.
  
Article 40. Règim econòmic.
  
1. El pagament de quotes ordinàries es realitzarà conforme a les regles següents:
  
a) Els col·legiats abonaran al respectiu Col·legi les quotes ordinàries. En cada rebut s'especificarà l'import de la quota que corresponga a les aportacions equitatives al Consell d'Infermeria de la Comunitat Valenciana i el corresponent a les aportacions equitatives al Consell General de Col·legis Oficials de Diplomats en Infermeria, d'acord amb el que establix l'apartat següent.
  
Els col·legis podran substituir la comunicació, en cada rebut, de les quantitats desglossades per una notificació periòdica, que serà tramesa a tots els col·legiats, en la qual s'especificarà l'import de la quota i aportacions equitatives vàlides per a cada període de temps.
  
b) De l'import de les aportacions aprovades pel Consell General de Col·legis Oficials de Diplomats en Infermeria, els col·legis d'Infermeria d'Alacant, Castelló i València estan obligats a detraure l'import que haja d'abonar-se al Consell d'Infermeria de la Comunitat Valenciana, de manera que quede exclòs en tot cas el pagament pels col·legiats d'una doble aportació i que l'import total de la contribució dels col·legis d'Infermeria al sosteniment del CECOVA i del Consell General no siga superior al fixat amb caràcter homogeni per a tots els col·legis d'Espanya per col·legiat i mes.
  
c) El Col·legi trametrà les aportacions equitatives al CECOVA i al Consell General, segons l'import respectiu.
  
d) L'abonament de les aportacions equitatives, segons l'import que resulte de l'aplicació dels criteris anteriors, serà la contribució única i exclusiva dels col·legis d'Infermeria d'Alacant, Castelló i València al finançament del Consell General.
  
2. El pagament de la quota d'ingrés es realitzarà conforme a les regles següents:
  
a) En el moment d'incorporar-se al Col·legi, cada col·legiat haurà d'abonar la quota d'ingrés. En el rebut s'especificarà la part de la quota que corresponga al Col·legi i la que corresponga al Consell d'Infermeria de la Comunitat Valenciana, segons l'import que respectivament haja sigut fixat pel ple del CECOVA.
  
b) La part de les quotes d'ingrés que no corresponguen al Col·legi es destinaran íntegrament al CECOVA, sense que el Consell General de Col·legis Oficials de Diplomats en Infermeria tinga cap participació en este tipus d'ingrés.
  
Al costat de l'import corresponent, el Col·legi adjuntarà una relació numerària dels rebuts remesos.
  
3. Amb caràcter excepcional, quan un Col·legi incomplisca les seues obligacions econòmiques, el CECOVA podrà adoptar les mesures tendents a garantir el cobrament efectiu de les quantitats degudes pel Col·legi.
  
En particular, quan concórrega la circumstància prevista en el paràgraf anterior o la situació econòmica ho aconselle, el CECOVA podrà acordar, a instàncies del Col·legi afectat, la intervenció de la comptabilitat del dit Col·legi.
  
En este cas, el CECOVA designarà un interventor que, a càrrec del Col·legi intervingut, actuarà amb plens poders econòmics fins a la normalització de l'economia col·legial, i adoptarà les mesures necessàries per a atendre progressivament els pagaments que hagen motivat la intervenció, sense pertorbar el normal funcionament de la institució col·legial.
  
Article 41
  
A proposta del Col·legi, el CECOVA podrà prestar servicis als col·legiats i exercir funcions de gestió, establint-se en l'oportú conveni la contraprestació corresponent.
  
Així mateix, conforme a l'article 15 de la Llei 30/1992, de 26 de novembre, el Col·legi podrà encomanar al CECOVA la realització d'activitats de caràcter material, tècnic o de servicis, inclòs el cobrament de les quotes col·legials, sense que això supose cessió de la titularitat de la competència i mantindrà el Col·legi en legitimació activa per a reclamar judicial o extrajudicialment el pagament de les quotes col·legials.
  
Títol IV
  
Dels col·legiats
  
Capítol I
  
Incorporacions i baixes
  
Article 42
  
1. Per a l'exercici de la professió es requerix obligatòriament la incorporació a un dels col·legis d'Infermeria de la Comunitat Valenciana.
  
La sol·licitud d'incorporació es formalitzarà mitjançant una instància dirigida al president de la Junta de Govern del Col·legi respectiu, a la qual s'adjuntarà els documents següents:
  
a) Certificat de naixement.
  
b) Títol professional que habilite per a l'exercici de la professió d'infermeria o certificat acadèmic de la finalització dels estudis respectius, amb resguard del pagament dels drets d'expedició del títol.
  
Igualment podran adquirir la condició de col·legiat els nacionals de la Unió Europea o Espai Econòmic Europeu i dels països amb què l'Estat espanyol mantinga convenis o acords de reciprocitat i reconeixement, que acrediten certificat, diploma o títol reconeguts i homologats d'infermer responsable de cures generals.
  
c) Rebut acreditatiu de l'abonament de la quota d'ingrés corresponent. En cas de reingrés no caldrà un nou abonament d'esta quotes i serà suficient en acreditar el pagament de la mateixa anteriorment.
  
2. Per a l'exercici de la professió d'infermeria, en l'àmbit de la Comunitat Valenciana, bastarà la incorporació a un dels col·legis integrats en el CECOVA, que serà el del domicili professional, únic o principal.
  
En tot cas, els professionals que, dins de la Comunitat Valenciana, exercisquen ocasionalment en un àmbit territorial hauran de comunicar prèviament al Col·legi distint al de col·legiació, a través del Col·legi a què pertanguen, les actuacions que vagen a realitzar en la seua demarcació, a fi de quedar subjectes a les competències d'ordenació, control deontològic i potestat disciplinària pel Col·legi de la seua inscripció.
  
El Consell Valencià establirà un model per a efectuar este tipus de comunicacions, així com un Registre Central, on quedarà constància de les realitzades.
  
3. Podran també incorporar-se aquells membres de la resta de col·legis integrats en el CECOVA que el sol·liciten a la Junta de Govern respectiva a fi de gaudir dels servicis que cada Col·legi oferisca, podent-se regular estes incorporacions mitjançant un conveni amb el Col·legi de procedència.
  
4. Els col·legis establiran en els seus Estatuts el procediment per a l'adquisició de la condició de col·legiat, conforme al que preveu estos Estatuts i en la legislació estatal bàsica i autonòmica sobre col·legis professionals.
  
Article 43
  
Són circumstàncies que determinen la incapacitat per a l'exercici de la infermeria:
  
1. La inhabilitació o suspensió expressa per a l'exercici de la Infermeria, en virtut de sentència o resolució ferma.
  
2. Les sancions disciplinàries que porten amb si la suspensió de l'exercici professional o l'expulsió del Col·legi d'Infermeria corresponent.
  
Les incapacitats desapareixeran quan cessen les causes que les hagueren motivat.
  
Article 44
  
Correspon a la Junta de Govern de cada Col·legi resoldre sobre les sol·licituds d'incorporació a estos.
  
Les sol·licituds d'incorporació seran admeses, suspeses, o denegades.
  
En els dos últims supòsits, la Junta de Govern fonamentarà la seua resolució.
  
La Junta de Govern practicarà les diligències i rebrà els informes que si és procedent considere oportú i dictarà la resolució en el termini màxim d'un mes, passat el qual es considerarà estimada la sol·licitud d'incorporació.
  
Si la sol·licitud fora suspesa o denegada, la resolució haurà de ser motivada i es notificarà en el termini de cinc dies a l'interessat, que podrà utilitzar el recurs d'alçada previst en estos Estatuts.
  
Article 45
  
La condició de col·legiat es perdrà:
  
a) Per condemna ferma que comporte, amb si, l'accessòria d'inhabilitació per a l'exercici de la professió.
  
b) Per expulsió del Col·legi, acordada en expedient disciplinari.
  
c) Per falta de pagament, dins del termini assenyalat, de més de dos quotes ordinàries o d'una extraordinària, previ acord de la Junta de Govern. Abans d'adoptar-se tal acord es requerirà a l'interessat perquè procedisca al pagament i formule totes les al·legacions que estime convenients en el termini de 15 dies.
  
d) A petició pròpia, formulada davant de la Junta de Govern, sempre que es complisquen els requisits necessaris per a ser donat donat de baixa.
  
En els supòsits dels apartats a) i b) hauran de ser comunicades per escrit als interessats.
  
Capítol II
  
Drets i deures dels col·legiats
  
Article 46
  
Són drets dels col·legiats, en els seus respectius col·legis:
  
a) Participar en la gestió corporativa, exercint el dret de petició, de vot i d'accés als càrrecs i llocs directius.
  
b) Consultar la informació rellevant per a debatre els assumptes de l'orde del dia de les assemblees generals. A tal efecte, la Junta de Govern posarà a disposició dels col·legiats la citada informació, almenys amb 72 hores d'antelació, en la Secretaria del Col·legi.
  
c) Sol·licitar informació sobre qualsevol aspecte de la vida col·legial. La Junta de Govern la facilitarà dins del termini d'un mes, llevat que existisquen raons fundades per a negar-la, basades en la intimitat de les persones, el secret professional o industrial o la protecció dels drets i llibertats de tercers. La resolució desestimatòria haurà de ser motivada.
  
d) Demanar i obtindre del Col·legi o, subsidiàriament, del Consell Valencià, protecció i empara per a l'exercici de la seua activitat professional.
  
e) Ser assistit i assessorat pel Col·legi o, subsidiàriament, pel CECOVA, quan necessiten presentar reclamacions a les autoritats públiques o tribunals amb motiu de l'exercici professional.
  
f) Pertànyer a les entitats de previsió que per a protegir als professionals estigueren establides pel Col·legi i el CECOVA.
  
g) Formular davant del Col·legi o, si no n'hi ha, davant del Consell, les queixes, peticions i iniciatives que estimen procedents.
  
Article 47
  
Són deures dels col·legiats:
  
a) Complir amb el que disposen estos Estatuts, així com els acords i resolucions dels col·legis i del CECOVA.
  
b) Comunicar al Col·legi els canvis de domicili, trasllats de veïnat i les absències que es prolonguen durant més de dos mesos consecutius.
  
c) Satisfer, dins dels terminis assenyalats, les quotes d'ingrés ordinàries o extraordinàries acordades pel Col·legi, així com les altres càrregues obligatòries.
  
d) Denunciar al Col·legi qualsevol acte d'intrusisme que arribe al seu coneixement, així com els casos d'exercici il·legal de la Infermeria.
  
e) Complir exactament les obligacions que les lleis li imposen en la seua actuació professional, i en les que en l'orde corporatiu es determinen en este Estatut.
  
Títol V
  
De la responsabilitat
  
Capítol I
  
Responsabilitat disciplinària
  
Article 48
  
Correspon al CECOVA, en exclusiva, la jurisdicció disciplinària per a sancionar les faltes comeses per professionals en l'exercici de la seua activitat professional o col·legial, quan la persona afectada tinga un càrrec de govern en el Col·legi o siga membre del Consell, si bé en eixe cas l'afectat no podrà prendre part en les deliberacions, ni en la sessió.
  
Article 49
  
Els òrgans col·legials competents per a l'exercici de la funció disciplinària són el president i la Junta de Govern, llevat del cas que l'expedient s'instruïsca contra un membre de la Junta de Govern o del Consell Valencià, en este cas serà competent el propi CECOVA.
  
Article 50
  
La responsabilitat disciplinària es declararà prèvia instrucció de l'oportú expedient pels tràmits establits en estos estatuts o en el Reglament de Procediment Disciplinari, excepte per a les faltes lleus.
  
Article 51
  
La responsabilitat disciplinària es corregirà amb la imposició de les següent correccions:
  
Per a les faltes lleus:
  
a) Multa de 5.000 A 50.000 pessetes.
  
b) Amonestació privada, sense constància en l'expedient personal.
  
c) Reprensió privada.
  
Per a les faltes greus:
  
a) Multa de 50.000 A 500.000 pessetes.
  
b) Suspensió de la condició de col·legiat i de l'exercici professional per termini d'un a tres mesos.
  
c) Suspensió per a l'exercici de càrrecs col·legials en la Junta de Govern, per terme no superior a cinc anys.
  
Per faltes molt greus:
  
a) Suspensió de la condició de col·legiat i de l'exercici professional per un termini de tres mesos a dos anys.
  
b) Expulsió del Col·legi.
  
c) Inhabilitació permanent per a l'exercici de càrrecs col·legials en la Junta de Govern.
  
Article 52
  
Per a la graduació de les sancions es ponderarà l'existència d'intencionalitat, la naturalesa dels perjudicis ocasionats, la reincidència i la resta de circumstàncies del fet i el seu autor, i es moderarà o agreujarà la responsabilitat d'este, segons la concurrència de dites circumstàncies.
  
Capítol II
  
Faltes
  
Article 53
  
Són faltes molt greus:
  
a) Els actes i omissions que constituïsquen ofensa greu a la dignitat de la professió o a les regles ètiques que la governen.
  
b) L'atemptat contra la dignitat i honor de les persones que constituïxen els òrgans de govern dels col·legis i del CECOVA, quan actuen en l'exercici de les seues funcions i contra altres companys, amb ocasió de l'exercici professional.
  
c) La comissió de delictes dolosos, en qualsevol grau de participació, com a conseqüència de l'exercici de la professió.
  
d) La realització d'activitats que impedisquen als col·legis o al CECOVA aconseguir les seues finalitats o desenvolupar les seues funcions.
  
e) L'embriaguesa o toxicomania habitual, que afecte greument a l'exercici de la professió.
  
f) La reiteració de falta greu en el termini de cinc anys.
  
g) L'intrusisme professional i el seu encobriment.
  
Article 54
  
Són faltes greus:
  
a) L'incompliment greu de les normes estatutàries i reglamentàries o dels acords adoptats pel CECOVA o col·legis, llevat que constituïsca falta de superior entitat.
  
b) La falta de respecte en actes públics per acció o omissió als membres de la Junta de Govern o del CECOVA, quan actuen en l'exercici de les seues funcions.
  
c) Els actes de desconsideració manifesta cap als companys, en l'exercici de l'activitat professional.
  
d) Els actes i omissions que constituïsquen ofensa greu a la dignitat de la professió o a les regles ètiques que la governen.
  
e) La competència deslleial.
  
f) El reiterat incompliment de pagament de les quotes ordinàries i extraordinàries, sense perjudici del que establix l'article 45 d'estos Estatuts.
  
g) Els actes i omissions descrits en l'article anterior, quan no tingueren entitat suficient per a ser considerats com a molt greus.
  
Article 55
  
Són faltes lleus:
  
a) La falta de respecte als membres de la Junta de Govern i del ple del Consell, en l'exercici de les seues funcions, quan no constituïsca falta greu o molt greu.
  
b) La falta de diligència en el compliment de les normes estatutàries o reglamentàries.
  
c) Les infraccions lleus dels deures que la professió imposa.
  
d) Els actes i omissions enumerats en l'article anterior, quan no tingueren entitat suficient per a ser considerats com a faltes greus.
  
Capítol III
  
Procediment sancionador
  
Article 56
  
1. El procediment sancionador, regulat en els presents estatuts, serà d'aplicació als expedients disciplinaris que instruïsquen les juntes de Govern dels col·legis d'Infermeria de la Comunitat Valenciana i el ple del CECOVA.
  
2. Seran d'aplicació supletòria les normes reguladores del procediment sancionador contingudes en la Llei de Règim Jurídic de les Administracions Públiques i del Procediment Administratiu Comú, i les normes que la desenvolupen.
  
Article 57
  
Amb anterioritat a l'inici de l'expedient es podran incoar diligències informatives, a fi de determinar, amb caràcter preliminar, si concorren circumstàncies que justifiquen tal iniciació.
  
Article 58
  
1. L'obertura de l'expedient sancionador es formalitzarà amb el contingut mínim següent:
  
a) Identificació de la persona o persones presumptament responsables.
  
b) Fets que motiven l'expedient, la seua possible qualificació i sancions que pogueren correspondre, sense perjudici del resultat de la instrucció.
  
c) Instructor i, si és procedent, secretari del procediment, amb indicació del règim de recusació.
  
d) Òrgan competent per a la resolució de l'expedient.
  
2. Iniciat el procediment, l'òrgan competent per a resoldre'l podrà adoptar, en qualsevol moment i mitjançant acord motivat, les mesures de caràcter provisional que calguen per a assegurar l'eficàcia de la resolució final que poguera recaure, el bon fi del procediment, evitar el manteniment dels efectes de la infracció i les exigències dels interessos generals.
  
3. L'acord d'incoació de l'expedient serà notificat a l'instructor de l'expedient, amb trasllat de totes les actuacions que existisquen respecte d'això, i a l'interessat, que disposarà d'un termini de 15 dies hàbils, comptadors des del sendemà de la recepció de la notificació, per a formular al·legacions i proposar proves concretant els mitjans de què pretenguen valdre's.
  
En la notificació s'advertirà a l'interessat que, de no formular al·legacions sobre l'acord d'obertura d'expedient en el termini previst, l'acord d'iniciació podrà ser considerat proposta de resolució.
  
Article 59
  
1. Rebudes les al·legacions de l'interessat o transcorregut el termini previst en l'article anterior, l'òrgan instructor podrà acordar l'obertura d'un període de prova, en el qual només podran declarar-se improcedents aquelles que per la seua relació amb els fets no puguen alterar la resolució final a favor del presumpte responsable.
  
2. L'instructor del procediment realitzarà totes les actuacions que calguen per a l'esclariment dels fets i l'existència de responsabilitats susceptibles de sanció.
  
Article 60
  
Conclòs, si és procedent, el període de prova, l'instructor formularà la proposta de resolució, en la qual es fixaran els fets, i s'especificaran els que es consideren provats, la infracció que constituïsquen i la sanció que proposa que s'impose; o bé es proposarà la declaració de no existència d'infracció o responsabilitat.
  
Article 61
  
La proposta de resolució es notificarà a l'interessat, i se l'indicarà la posada de manifest de l'expedient i que se li atorga un termini de 10 dies hàbils per a formular al·legacions i presentar els documents que estime pertinents.
  
Article 62
  
Una vegada rebudes les al·legacions de l'interessat o conclòs el termini previst per a això, la proposta de resolució s'elevarà, juntament amb tots els documents i al·legacions que obren en el mateix, a l'òrgan competent per a la resolució de l'expedient.
  
Article 63
  
L'òrgan competent dictarà resolució, que serà motivada, i decidirà totes les qüestions plantejades pels interessats i aquelles altres derivades del procediment.
  
Article 64
  
Per a garantir la major objectivitat en l'exercici de la potestat disciplinària, els col·legis i el CECOVA podran delegar la resolució dels expedients sancionadors en òrgans col·legiats o unipersonals, compostos per juristes de reconegut prestigi i designats prèviament a tal efecte.
  
Capítol IV
  
Prescripció i rehabilitació
  
Article 65
  
Les faltes prescriuran:
  
a) Si són lleus, als tres mesos.
  
b) Si són greus, a l'any.
  
c) Si són molt greus, als dos anys.
  
Els terminis anteriors es computaran en tot cas a partir de la data de la comissió dels fets constitutius d'infracció, i s'interrompran per qualsevol diligència o actuació que es practique en esbrinament dels fets, amb coneixement de l'interessat.
  
Article 66
  
Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptadors des del compliment de la sanció:
  
a) Si és per falta lleu, als dos mesos.
  
b) Si és per falta greu, als dos anys.
  
c) Si és per falta molt greu, als quatre anys.
  
Article 67
  
La rehabilitació se sol·licitarà a l'òrgan que va acordar la sanció.
  
Els tràmits de la rehabilitació seguiran el mateix procediment que el previst per a l'enjudiciament i sanció de les faltes.
  
Títol VI
  
De les festes i emblemes institucionals
  
Article 68
  
1. S'establix com a festa institucional, en l'àmbit de la Comunitat Valenciana, el ?Dia de la Infermeria Valenciana?. La data en què se celebrarà la festivitat serà fixada per acord del CECOVA.
  
2. El logotip del Consell d'Infermeria de la Comunitat Valenciana representa l'emblemàtica creu de les organitzacions sanitàries, en el pla frontal del qual s'hi ha seccionat tres dels elements, components per a formar les inicials de les tres províncies de la Comunitat Valenciana.
  
Quan la figura siga policromada, els components tindran els colors blaus, roig i groc de la tradicional ?Senyera?.
  
3. El Consell Valencià està facultat per a adoptar una bandera i/o escut com a imatge representativa de la infermeria valenciana i autoritzar el seu ús en la forma que considere oportuna.
  
4. El ple del Consell Valencià podrà modificar qualsevol de les festes institucionals, logotips, escuts o banderes a què es referixen els apartats anteriors. Així mateix està facultat per a aprovar un reglament de protocol i actes institucionals.
  
DISPOSICIÓ FINAL
  
Els presents estatuts entraran en vigor el sendemà de la seua aprovació pel CECOVA, sense perjudici de la seua comunicació a la Conselleria de Presidència de la Generalitat i la seua inscripció posterior en el Registre de Col·legis i Consells Valencians de Col·legis Professionals.
  
DISPOSICIONS TRANSITÒRIES
  
Primera
  
1. En aplicació del que disposa l'article 40 dels presents Estatuts i amb efectes de l'1 de gener de 2002, i durant els següents dos anys, es fixa com a aportació equitativa dels col·legis d'Infermeria d'Alacant, Castelló i València al CECOVA, l'import equivalent al 80% de l'aportació que per a cada any fixe el Consell General de col·legis Oficials de Diplomats en Infermeria per a cada Col·legi per col·legiat i mes, corresponent el 20% de la resta a l'aportació al Consell General.
  
2. Transcorregut el termini indicat en el número, el ple del Consell Valencià podrà fixar un percentatge distint, d'acord amb les funcions i servicis que efectivament presten el CECOVA i el Consell General de Col·legis Oficials de Diplomats en Infermeria d'Espanya.
  
Segona